text: চাঁপাইয়ে জেএমবির ৩ সদস্য আটক
  চাঁপাইনবাবগঞ্জ প্রতিনিধি ২৯ জুলাই ২০১৮, ১৪:০০ | অনলাইন সংস্করণ
  চাঁপাইনবাবগঞ্জের নাচোল উপজেলায় নিষিদ্ধ ঘোষিত জঙ্গি সংগঠন জামায়াতুল মুজাহিদীন বাংলাদেশের (জেএমবি) তিন সদস্যকে আটক করেছে র‌্যাব।
  শনিবার রাত পৌনে ১২টার দিকে উপজেলার ঘিয়ন এলাকা থেকে তাদের আটক করা হয়।
  আটককৃতরা হলেন- জেলার শিবগঞ্জ উপজেলার কানসার্ট রাঘবপুরের জাহেরউদ্দিন এহুলের ছেলে নজরুল (৫০), একই উপজেলার রাঘবপুর দক্ষিণপাড়ার ফজলুর রহমানের ছেলে আবু বক্কর (৩৮) ও ত্রিমোহনী এলাকার গোলাম রাব্বানীর ছেলে সেলিম রেজা (২৭)।
  র‌্যাব সূত্র জানায়, নাচোল উপজেলার ঘিয়ন গ্রাম থেকে সাহাপুরগামী পাকা দক্ষিণ পাশে কৃষিকাজে ব্যবহৃত একটি কুঁড়েঘরে জেএমবি সদস্যরা গোপন বৈঠক করছেন, এমন গোপন সংবাদ পেয়ে র‌্যাবের একটি দল রাতে সেখানে অভিযান চালায়। এ সময় ওই তিনজনকে আটক করা হয়।
  ঘটনাস্থলে র‌্যাবের উপস্থিতি টের পেয়ে আরও কয়েকজন পালিয়ে যান। আটককৃতরা জেএমবির সক্রিয় সদস্য বলে জানিয়েছে র‌্যাব।